Broj: 711-I-1368-M-117/18-04-8

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Tkalčića, člana Uprave trgovačkog društva Autocesta Rijeka-Zagreb d.d., za davanjem mišljenja Povjerenstva,** na 23. sjednici, održanoj dana 28. rujna 2018.g., donosi sljedeće:

**MIŠLJENJE**

1. **Dužnosnik Tomislav Tkalčić, na temelju članka 13. stavaka 2. ZSSI-a, može istovremeno uz profesionalno obnašanje dužnosti člana Uprave trgovačkog društva Autocesta Rijeka-Zagreb d.d. obavljati poslove na temelju ugovora o djelu sklopljenog s trgovačkim društvom PDM Savjetovanje d.o.o. i za navedeno primiti naknadu, s obzirom da isti ne predstavljaju druge poslove u smislu redovitog i stalnog zanimanja.**
2. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Tkalčić, član Uprave trgovačkog društva Autocesta Rijeka-Zagreb d.d. U knjigama ulazne pošte zahtjev je zaprimljen pod poslovnim brojem: 711-U-2738-M-117/18-01-5, dana 21. rujna 2018.g., povodom kojeg se vodi predmet broj M-117/18.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, stoga je i Tomislav Tkalčić povodom obnašanja dužnosti člana Uprave trgovačkog društva Autocesta Rijeka-Zagreb d.d. obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva može li sklopiti ugovor o djelu s bivšim poslodavcem za obavljanje poslova na kojima je radio prije stupanja na dužnost člana Uprave trgovačkog društva Autocesta Rijeka-Zagreb d.d.

Na zahtjev Povjerenstva dužnosnik Tomislav Tkalčić dostavio je dana 26. rujna 2018.g. dopunu zahtjeva za davanjem mišljenja u kojem se navodi da bi dužnosnik na temelju ugovora o djelu obavljao poslove stručnog nadzora i projektiranja sukladno odredbama Zakona o gradnji i Zakona o poslovima i djelatnostima prostornog uređenja i gradnje u okviru strukovnih zadataka strojarske struke. Riječ je o povremenim poslovima koji se odnose na konkretne projekte i kraćeg su trajanja. U privitku dopisa dužnosnik je dostavio tekst ugovora o djelu koji namjerava sklopiti s trgovačkim društvom PDM Savjetovanje d.o.o.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

Uvidom u izvješće o imovinskom stanju koje je dužnosnik Tomislav Tkalčić podnio Povjerenstvu 31. srpnja 2018.g., povodom stupanja na dužnost člana Uprave trgovačkog društva Autocesta Rijeka-Zagreb d.d., utvrđeno je da je dužnosnik u istom naveo da navedenu dužnost obnaša profesionalno te za isto prima plaću.

Uvidom u dostavljeni ugovor o djelu utvrđeno je da bi se sklapanjem navedenog ugovora dužnosnik kao Izvršitelj obvezao na izvršenje poslova stručno-financijskog nadzora dijela strojarskih instalacija i instalacija vodovoda i odvodnje prilikom rekonstrukcije građevine gospodarske namjene, pretežito ugostiteljsko-turističke djelatnosti: Turističko naselje Laguna Park Poreč, a trgovačko društvo PDM Savjetovanje d.o.o. kao Naručitelj bi mu za navedeni posao isplatilo naknadu. Ugovorom predviđeni rok za izvršenje je 14. listopada 2018.g.

S obzirom da iz odredbi navedenog ugovora o djelu proizlazi da je riječ o poslovima vezanim za određeni projekt koje bi dužnosnik obavljao u kraćem vremenskom razdoblju, Povjerenstvo obrazlaže da isti ne predstavljaju poslove u smislu redovitog i stalnog zanimanja te stoga sukladno članku 13. stavku 2. ZSSI-a nema zapreke da dužnosnik Tomislav Tkalčić istovremeno uz obnašanje dužnosti člana Uprave trgovačkog društva Autocesta Rijeka-Zagreb d.d. sklopi predmetni ugovor o djelu s trgovačkim društvom PDM Savjetovanje d.o.o.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, upućuje se dužnosnik da u izvješću o imovinskom stanju prikaže prihode koje je ostvario obavljanjem poslova na temelju ugovora o djelu sklopljenog s trgovačkim društvom PDM Savjetovanje d.o.o., istekom godine u kojoj su prihodi nastali.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Tkalčić, elektroničkom dostavom

2. Objava na internetskoj stranici Povjerenstva

3. Pismohrana